NARIADENIE KOMISIE (ES) č. 1951/2006
z 21. decembra 2006,
ktorým sa mení a dopĺňa nariadenie (ES) č. 753/2002, ktorým sa stanovujú určité pravidlá uplatňovania nariadenia Rady (ES) č. 1493/1999, pokiaľ ide o popis, označovanie, prezentáciu a ochranu určitých vinárskych výrobkov
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (ES) č. 1493/1999 zo 17. mája 1999 o spoločnej organizácii trhu s vínom (1), a najmä na jeho článok 46 ods. 1 a článok 53 ods. 1,
keďže:
(1)
V ods. 3 článku 22 nariadenia Komisie (ES) č. 753/2002 z 29. apríla 2002, ktorým sa stanovujú určité pravidlá uplatňovania nariadenia Rady (ES) č. 1493/1999, pokiaľ ide o popis, označovanie, prezentáciu a ochranu určitých vinárskych výrobkov (2), sa stanovujú podmienky používania označení týkajúcich sa výrobnej metódy výrobku v prípadoch, keď sa pri výrobe vín používajú nádoby z dubového dreva.
(2)
Toto ustanovenie obmedzuje používanie určitých termínov uvedených v prílohe X k nariadeniu (ES) č. 753/2002 iba na vína, ktoré výlučne podliehajú kvaseniu, školeniu alebo dozrievaniu v nádobe z dubového dreva.
(3)
Aj keď je pravda, že sa v debnárstve zvyčajne a tradične používa dubové drevo, v niektorých členských štátoch sa používajú aj iné druhy dreva, ako napr. jaseňové alebo gaštanové drevo. Odteraz je vhodné umožniť používanie termínov uvedených v prílohe X k nariadeniu (ES) č. 753/2002 na iné druhy dreva ako je dubové drevo pod podmienkou, že je príslušné označenie správne a nezavádzajúce. V záujme toho, aby sa vyhlo akémukoľvek narušeniu hospodárskej súťaže medzi výrobcami, by sa mali stanoviť príslušné pravidlá označovania etiketami.
(4)
Opatrenia ustanovené v tomto nariadení sú v súlade so stanoviskom Riadiaceho výboru pre víno,
PRIJALA TOTO NARIADENIE:
Článok 1
Nariadenie (ES) č. 753/2002 sa mení a dopĺňa takto:
1.
V článku 22 sa odsek 3 nahrádza takto:
„3. Na označenie vína, ktorého kvasenie, školenie alebo dozrievanie prebiehalo v nádobe z dreva, sa môžu použiť iba pojmy uvedené v prílohe X. Členské štáty však môžu zaviesť iné pojmy, ktoré sú rovnocenné s pojmami stanovenými v prílohe X, pričom ods. 1 a ods. 2 sa uplatňujú mutatis mutandis.
Použitie niektorého z pojmov uvedených v prvom pododseku sa povoľuje v prípade, že víno dozrievalo v nádobe z dreva v súlade s platnými vnútroštátnymi predpismi, a to aj vtedy, keď proces dozrievania neskôr pokračuje v inom type nádoby. Členské štáty oznámia Komisii opatrenia, ktoré prijali na uplatnenie prvého pododseku.
Na označenie vína, pri výrobe ktorého sa použili kusy dubového dreva, sa pojmy uvedené v prvom pododseku nemôžu použiť, a to ani v prípade, že sa pritom použila aj nádoba(-y) z dreva.“
2.
Príloha X sa nahrádza prílohou k tomuto nariadeniu.
Článok 2
Toto nariadenie nadobúda účinnosť siedmym dňom po jeho uverejnení v Úradnom vestníku Európskej únie.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli, 21. decembra 2006